**Майстар-клас «Актыўныя прыёмы, сродкі і спосабы навучання на ўроках беларускай мовы»**

**Мэта:** плануецца, што ўдзельнікі майстар-класа авалодаюць ведамі пра асноўныя прыёмы, сродкі і спосабы навучаня, будуць мець уяўленне аб магчымасцях дадзеных прыёмаў для павышэння матывацыі вучняў.

**Задачы:**

* стварыць умовы для павышэння матывацыі ўдзельнікаў майстар-класа;
* садзейнічаць развіццю навыкаў распрацоўкі асноўных прыёмаў;
* стварыць умовы для самарэалізацыі педагогаў і стымулявання іх прафесійнага ўзросту.

**Абсталяванне:** рабочыя запісы на дошцы, воблака слоў, рубрыкі, сінквейн, табліца, мульціборд.

**Эпіграф**: *Настаўнік – гэта чалавек, у руках якога расце Душа!*

**Ход майстар-класа**

**Ⅰ. Арганізацыйны момант. Стварэнне эмацыянальнага настрою**

**Майстар**: Ой, колькі ў кабінеце назоўнікаў! Усіх адразу і не пералічыш. А чаму я не бачу дзеясловаў? Куды яны пахаваліся? Хтосьці сказаў, што яны ўсё ж такі знаходзяцца ў кабінеце беларускай мовы. Значыць, яны на працягу ўрока будуць побач з намі. І мы ў любую хвіліначку можам пазваць іх на дапамогу. Здаецца, я не памыліўся. А вось і першы наш памочнік. У словазлучэнні ён з’яўляецца галоўным. І гэты дзеяслоў хоча пажадаць нам … .

− Так чаго хоча пажадаць нам гэты дзеяслоў?

− Як яго завуць?

**Ⅱ. Актуалізацыя ведаў**

**Майстар**: У сваім маўленні мы найчасцей выкарыстоўваем назоўнікі, прыметнікі і дзеясловы. Зразумела, што кожная часціна мовы мае сваё прызначэнне.

* Так якое прызначэнне назоўнікаў?
* А чаму заўсёды побач з назоўнікамі знаходзяцца прыметнікі?
* Тады якая роля адводзіцца дзеясловам? (Яны ажыўляюць навакольны свет.)

Вы хочаце ажывіць назоўнікі? Але перад гэтым давайце паслухаем… . Але не буду забягаць наперад. ( **Рубрыка “Гэта цікава ведаць**.**”**)

* Дзень добры, мае гледачы! У эфіры вядучая рубрыкі “**Гэта цікава ведаць**” Панцюк Карына. Я зараз хачу пагутарыць пра прафесіі, якія амаль або зусім зніклі. **Рымар, бондар, рамізнік, балагол, ліхтаршчык, гарбар, бортнік**…Падобны шэраг прафесій можна доўжыць. Не шмат нашых сучаснікаў упэўнена скажуць, чым канкрэтна ў мінулым займаліся гэтыя спецыялісты.

Але ж цікава ведаць! А давайце звернемся да прафесіі **рамізніка**. Слухайце мяне ўважліва. **Рамізнік** – *гэта чалавек, які кіруе коннай павозкай*. Раней гэта быў адзіны спосаб дабрацца ў пункт прызначэння як мага хутчэй. Прафесія рамізніка ў гарадах была вельмі распаўсюджанай. Праца была цяжкая. Увесь дзень рамізнік праводзіў на вуліцы. Добра яшчэ летам, а зімой, восенню, вясной?

Цікава? Тады слухайце далей. А вось **бортнікі** – *гэта пчаляры, якія займаліся* *ўтрыманнем і доглядам бровак (лясных пчолаў) у борцях*. Бортнікі рабілі новыя борці і засялялі іх, рыхтавалі прынаду для раёў, чысцілі борці, выбіралі мёд, ахоўвалі пчолаў ад неспрыяльнага надвор’я. Можа, хтосьці не зразумеў, што такое борці? Пастараюся дапамагчы. **Борці** – *гэта дуплы ў дрэвах*. Сяляне адшуквалі ў лесе пчаліныя дуплы-борці, выбіраючы мёд. **Бортніцтва** таксама лічылася візітнаю карткай беларускага Палесся.

**Праца ў парах**. **Прыём “Воблака слоў”**. А зараз **па воблаку слоў** вызначце, хто што робіць. (**Назвы прафесій**: *бортнік, шавец, рамізнік, каваль, цырульнік, настаўнік, пісьменнік, цясляр, муляр, камінар*, кравец. **Дзеянні**: *рамантуе, шые, рыхтуе, перавозіць, робіць, вучыць, стрыжэ, піша, устанаўлівае, узводзіць, чысціць.* **Дзеянні, накіраваныя на прадметы**: *борці, адзенне, кліентаў, людзей, сцены, твор, вокны, коміны, качаргу, дзяцей, абутак.*)

**Узор выканання**: **Кравец** *шые* адзенне.

**Шавец** *рамантуе* абутак*.*

**Каваль** *робіць* качаргу.

**Настаўнік** *вучыць* дзяцей.

**Цясляр** *устанаўлівае* вокны.

**Камінар** *чысціць* коміны.

**Муляр** *узводзіць* сцены.

**Пісьменнік** *піша* твор.

**Цырульнік** *стрыжэ* кліентаў.

**Рамізнік** *перавозіць* людзей.

**Бортнік** *рыхтуе* борці.

* Ажывілі назоўнікі? Так што ў нас атрымалася? (Удзельнікі майстар-класа зачытваюць свае адказы.)

Звярніце ўвагу на тое, што тут дзеянні непасрэдна накіраваны на прадметы.

* Як называюцца такія дзеясловы?
* У якім склоне ўжываюцца назоўнікі пры пераходных дзеясловах?

**Ⅲ. Матывацыйны этап**

**Майстар**: Прааналізуйце апорную табліцу. Вызначце, што вы павінны ведаць з папярэдніх тэм. (Удзельнікі майстар-класа вызначаюць, што яны павінны ўсё ведаць пра неазначальную форму дзеяслова, умець ставіць дзеясловы ў 3-й асобе адзіночнага ці множнага ліку). А зараз давайце ўстроім невялічкую зарадку для мазгоў. Вы згодны?

**Франтальная гутарка**. **Прыём “Мазгавы штурм**”.

* На якія пытанні адказвае неазначальная форма дзеяслова?
* Інфінітыў – гэта якая форма дзеяслова?
* Якіх форм не мае інфінітыў?
* Якія суфіксы маюць дзеясловы ў неазначальнай форме?
* Інфінітыў толькі называе … .
* *Чытаць* – гэта неазначальная форма дзеяслова?
* *В****у****чыць* - гэта неазначальная форма дзеяслова?
* У спалучэнні **цца** першая літара **ц** можа з’яўляцца суфіксам інфінітыва?
* У дзеяслове *бегчы* суфікс… .

**Майстар:** Вы добра ведаеце папярэдні матэрыял. Ён вам спатрэбіцца на сённяшнім уроку.

**Ⅳ. Інфармацыйна-пошукавы этап**

**Праца па табліцы** “**Утварэнне зваротных дзеясловаў**”

|  |  |  |
| --- | --- | --- |
| **Утварэнне зваротных дзеясловаў** | **Правапіс** | **Прыклады** |
| Інфінітыў на –**ць** + -ся | **-цца** | *Галіць – галіц****ца****, мыць – мыц****ца****, ператварыць - ператварыц****ца*** |
| Дзеяслоў 3-асобы адз. ці мн. ліку + -ся | **-цца**  **-ца** | *Малюе****цца*** *(яно малюе),*  *пырскае****цца*** *(яно пырскае),*  *пачынаюц****ца*** *(яны пачынаюць),*  *мыюц****ца*** *(яны мыюць)* |

**Работа ў парах**.Запішыце дзеянні, якія выконваюць спецыялісты той ці іншай прафесіі, у пачатковай форме. Абазначце суфіксы. Ад дзеясловаў неазначальнай формы ўтварыце зваротныя дзеясловы. (**Гл. прыём “Воблака слоў”**.)

**Узор выканання**: *рамантава****ць*** *(што рабіць?) – рамантавац****ца****.*

**Фізкультхвілінка**.А зараз давайце хвіліначку адпачнём.Пакажыце, якія дзеянні выконвае спецыяліст той ці іншай прафесіі ці якога-небудзь роду заняткаў. Напрыклад: ***вадзіцель, бягун, плывец, спявак*, *грыбнік, каваль, вучань.***

**Ⅴ. Трэніровачна-карэкцыйны этап**

**Майстар:** Адпачнулі? Тады зноў за працу. **(Рубрыка** “**Слоўнік**”.)

* У эфіры вядучая Панцюк Карына са сваёй новай рубрыкай “**Слоўнік”.** Цікава, а як перакладаюцца некаторыя прафесіі з беларускай мовы на рускую. Магчыма, вы тады адразу зразумееце, чым займаліся людзі той ці іншай прафесіі. Слухайце мяне ўважліва. *Кух****а****р* – гэта *повар*, а *крав****е****ц*– *портной*. Я вас зацікавіла? Тады я перакладаю наступныя словы: ш*ав****е****ц – сапожник, цыр****у****льнік – парикмахер, м****у****ляр – каменщик, цясл****я****р – плотник, кав****а****ль – кузнец, м****ы****тнік – таможенник.* А вось яшчэ адна прафесіі, якая існавала раней. І мела гэта прафесія вельмі цікавую назву – *стальм****а****х.* А зараз перакладзём гэта слова на рускую мову. *Стальм****а****х – гэта тележник.* Так чым займаўся стальмах? *Стальмах* *– гэта майстар, які рабіў калёсы (телеги), сані*. Я думаю, што вы ўсё зразумелі. (**Званок у студыю**.)

– Дзень добры!

− І я вам жадаю добрага дня.

− Мяне вельмі зацікавіла прафесія **лагіст**а. Вы не маглі б растлумачыць, чым канкрэтна займаецца спецыяліст гэтай прафесіі.

− Цікавае пытанне! Пастараюся дапамагчы. Дык вось лагіст – гэта спецыяліст па арганізацыі транспарціроўкай прадукцыі.

− Вялікі дзякуй! Вы мне вельмі дапамаглі. Да пабачэння!

− Дзякуй за званок! Да новых сустрэч у эфіры!

**Майстар**:Вельмі цікавая рубрыка! Добра, што можна звярнуцца за дапамогай у студыю. А ці запомнілі вы пераклад назваў прафесій з беларускай мовы на рускую? А вось словы заблыталіся. Назвы прафесій на рускай мове не могуць знайсці сваю адпаведную пару. Дапамажыце ім.

**Праца ў парах**. **Прыём “Адшукай”**.

*Стальмах – таможенник;*

*каваль – плотник;*

*цырульнік – тележник;*

*шавец – каменщик;*

*рамізнік – портной;*

*мытнік – парикмахер;*

*цясляр – извозчик;*

*кухар – сапожник;*

*муляр – повар;*

*кравец – кузнец.*

**Праца ў парах**. **Гульня** **“Хто хутчэй”**.Звярніце ўвагу на пералік прафесій. Выйграе той, хто хутчэй запіша традыцыйныя прафесіі і абгрунтавана растлумачыць свой выбар.

**Назвы прафесій**: *кухар, доктар, настаўнік, шавец, інжынер, археолаг, мультыплікатар, ганчар, міліцыянер, маркетолаг, цырульнік, праграміст, зваршчык, электрык, мытнік, паштальён, дызайнер.*

**Майстар**: Зразумела, што людзі кожнай прафесіі павінны валодаць пэўнымі якасцямі. Звернемся да эпіграфа нашага ўрока. Удумліва прачытайце словы. Як вы іх разумееце? Чаму прафесія настаўніка вылучана сярод іншых традыцыйных прафесій? А якім вы ўяўляеце сучаснага настаўніка?

**Індывідуальная праца**. **Складзіце сінквейн на тэму “Настаўнік”** .

**Узор выканання**:

1. *Настаўнік.*

*2. Справядлівы, сучасны.*

*3. Любіць, вучыць, ганарыцца.*

*4. Настаўнік – гэта асаблівая прафесія*.

*5. Творца*.

**Калектыўная праца. Заданне** **выконваецца вусна**.Падбярыце як мага больш зваротных дзеясловаў, якія абазначаюць дзеянні, што накіраваны на самога ўтваральніка дзеяння. Утваральнікам дзеяння з’яўляецца настаўнік. Выкарыстайце зваротныя дзеясловы.

**Узор выканання**: Настаўнік павінен сваімі вучнямі **ганарыцца**, … .

**Ⅵ. Франтальная праверка ведаў. Тэматычны кантроль**

1. **Прыём “Карэктар**”. Ці правільна вызначаны ў дзеясловах постфіксы? Выпраўце, калі ёсць памылкі.

Любавац**ца**, збіраец**ца**, раздаюц**ца**, мыю**ся**, пачына**цца**.

1. Ад дзеяслова неазначальнай формы ***будаваць*** утварыце зваротны дзеяслоў. Абазначце постфікс.
2. **Прыём** “**Хто што робіць**”.

*Бортнік … .*

1. **Прыём** “**Пазнай прафесію**”.

*Хто да позняга вечара тынкаваў сцены?*

1. **Прыём “Перакладчык”.**

*Колёсник – …*

**Ⅶ. Рэфлексія**

Ацаніце сваю працу на ўроку толькі адным безасабовым сказам. Выкарыстайце зваротныя дзеясловы.